b'\n_START_ARTICLE_\nAlkukoti Afrikassa\n_START_PARAGRAPH_\nAlkukoti Afrikassa on nykyisin hyv\xc3\xa4ksytyin teoria nykyihmisen alkukodista. Sen mukaan kaikki nykyihmisv\xc3\xa4est\xc3\xb6t ovat Afrikassa kehittyneen heidelberginihmisen j\xc3\xa4lkel\xc3\xa4isi\xc3\xa4, jotka levitt\xc3\xa4ytyiv\xc3\xa4t Afrikasta viimeisen kerran L\xc3\xa4hi-id\xc3\xa4n kautta 60\xc2\xa0000 vuotta sitten muualle maapallolle ja syrj\xc3\xa4yttiv\xc3\xa4t Euroopan ja Aasian alkuper\xc3\xa4iset v\xc3\xa4est\xc3\xb6t osin risteytyen niiden kanssa. Yhden syntykodin hypoteesia tukevat fossiilit, arkeologiset l\xc3\xb6yd\xc3\xb6t sek\xc3\xa4 biokemialliset ja geneettiset todisteet. K\xc3\xa4sityst\xc3\xa4 Afrikasta ihmisen alkukotina vahvistaa sekin, ett\xc3\xa4 Afrikassa ihmisen geneettinen vaihtelu on paljon suurempaa kuin muualla maailmassa, mik\xc3\xa4 kertoo siit\xc3\xa4, ett\xc3\xa4 Afrikan v\xc3\xa4est\xc3\xb6 on vanhempaa kuin muun maailman. Afrikan sis\xc3\xa4ll\xc3\xa4 geneettisesti vanhinta ja monipuolisinta v\xc3\xa4est\xc3\xb6\xc3\xa4 ovat tutkimusten mukaan etel\xc3\xa4isen Afrikan Kalaharin sanit. He tosin asuivat kymmeni\xc3\xa4 tuhansia vuosia sitten paljon nykyist\xc3\xa4 laajemmalla alueella Saharan etel\xc3\xa4puolisessa Afrikassa, joten viel\xc3\xa4 ei voida sanoa, miss\xc3\xa4 p\xc3\xa4in Afrikkaa ihminen syntyi._NEWLINE_Alkukoti Afrikassa -teoria on pitk\xc3\xa4lti syrj\xc3\xa4ytt\xc3\xa4nyt monialuehypoteesin, jonka mukaan nykyiset Afrikan, Euroopan ja Aasian v\xc3\xa4est\xc3\xb6t olisivat kehittyneet n\xc3\xa4iden maanosien erillisist\xc3\xa4 pystyihmispopulaatioista kahden miljoonan vuoden aikana.'